ORDE do 28 de novembro de 2011 pola que se ratifica o acordo de extinción da Fundación Galega para a Prevención de Riscos Laborais e se dispón a súa inscrición no Rexistro de Fundacións de Interese Galego.
Consellería de Traballo e Benestar — III. Outras disposicións — 09/12/2011

Visto o expediente de extinción da Fundación Galega para a Prevención de Riscos Laborais, adscrita ao protectorado da Consellería de Traballo e Benestar, resultan os seguintes
Feitos.
Primeiro. Con data do 5 de outubro de 2010 entrou no Rexistro desta consellería solicitude de ratificación do acordo de extinción da Fundación Galega para a Prevención de Riscos Laborais, adoptado polo padroado, e solicitude da súa inscrición no Rexistro de Fundacións de Interese Galego.
Segundo. A fundación foi constituída en escritura pública outorgada en Santiago de Compostela o 17 de novembro de 2000 pola Xunta de Galicia, foi clasificada como de interese social por orde da Consellería de Xustiza, Interior e Relacións Laborais do 1 de decembro de 2000 (DOG n.º 240, do 13 de decembro) e declarada de interese galego pola Orde do 8 de xaneiro de 2001 (DOG n.º 15, do 22 de xaneiro). Actualmente está adscrita ao protectorado da Consellería de Traballo e Benestar por Orde do 28 de decembro de 2009 (DOG n.º 20, do 1 de febreiro) e figura inscrita no Rexistro de Fundacións de Interese Galego co número 2000/23.
De conformidade coa participación dotacional e a composición do seu padroado configúrase como fundación do sector público.
Terceiro. O obxecto e finalidade da fundación, segundo establece o artigo 4 dos seus estatutos, é promover a mellora das condicións de seguridade e saúde no traballo, especialmente nas pequenas empresas.
Esta finalidade cúmprese a través das accións que lle son propias, entendendo como tales aquelas que son aprobadas polo padroado. Estas accións propias da fundación serán accións de información, asistencia técnica, formación e promoción do cumprimento da normativa de prevención de riscos laborais.
Para o cumprimento desa finalidade, a Fundación Galega para a Prevención de Riscos Laborais establecerá uns obxectivos xerais e fixará unha orde de preferencias a través dun plan xeral. Este plan xeral terá en conta os criterios e programas xerais de actuación a que se refire o número 3 do artigo 13 da Lei 31/1995, do 8 de novembro, de prevención de riscos laborais.
O plan xeral orientará o deseño dos programas de carácter anual ou plurianual que se realizarán mediante accións propias.
Executar os proxectos que se propoñan desde o órgano tripartito de representación institucional en materia de seguridade e saúde laboral.
Cuarto. O órgano de goberno da fundación, na súa reunión do 30 de setembro de 2010, adoptou, por unanimidade, o acordo de extinción da fundación por imposibilidade de realización do fin fundacional, non resultando procedente modificar os seus estatutos ou fusionarse con outra fundación. Así mesmo, acordouse por unanimidade destinar os fondos remanentes que resultasen da fase de liquidación ao Instituto Galego de Seguridade e Saúde Laboral.
Na tramitación do procedemento de extinción consta a seguinte documentación:
a) Certificación do secretario do padroado acreditativa da adopción do acordo de extinción e determinación do destino dos bens por parte do padroado.
b) Memoria xustificativa da concorrencia da causa de extinción invocada.
c) Memoria económica do estado contable na data de adopción do acordo.
d) Informe favorable da Asesoría Xurídica da Consellería de Traballo e Benestar.
e) Informe da Secretaría Xeral Técnica e do Patrimonio da Consellería de Facenda.
f) Informe do protectorado de fundacións da Consellería de Traballo e Benestar.
Quinto. En virtude do preceptuado no artigo 114 da Lei 16/2010, do 17 de decembro, de organización e funcionamento da Administración xeral e do sector público de Galicia, e pola súa condición de fundación do sector público da comunidade autónoma, a extinción da Fundación Galega para a Prevención de Riscos Laborais foi autorizada por Acordo do Consello da Xunta do 28 de abril de 2011.
Sexto. O 23 de novembro de 2011 elevouse a escritura pública o acordo de extinción da fundación, e a ela anexouse a certificación do acordo adoptado na reunión do órgano de goberno da Fundación para a Prevención de Riscos Laborais do 26 de xullo de 2011, polo que se designa como liquidador o secretario do padroado, José Ignacio Garrote Freire.
Fundamentos de dereito.
Primeiro. A Consellería de Traballo e Benestar é o departamento da Xunta de Galicia competente por razón da materia, de conformidade co Decreto 79/2009, do 19 de abril, polo que se establece a estrutura orgánica da Xunta de Galicia, o Decreto 8/2011, do 28 de xaneiro, polo que se fixa a estrutura orgánica das consellerías da Xunta de Galicia, modificado polo Decreto 194/2011, do 20 de outubro, e o Decreto 335/2009, do 11 de xuño, polo que se establece a estrutura orgánica da Consellería de Traballo e Benestar, modificado polo Decreto 9/2011, do 20 de xaneiro, en relación co artigo 7.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego. Corresponde, así mesmo, a esta consellería o exercicio das funcións de protectorado, de conformidade co establecido no artigo 47 da Lei 12/2006, do 1 de decembro, de fundacións de interese galego.
Segundo. O artigo 44 da Lei 12/2006, do 1 de decembro, de fundacións de interese galego, establece entre as causas de extinción das fundacións a imposibilidade de realización do fin fundacional, sendo necesario para tal efecto acordo favorable do padroado, ratificado polo protectorado. O mesmo artigo establece que o acordo de extinción se inscribirá no Rexistro de Fundacións de Interese Galego. O artigo 114 da Lei 16/2010, do 17 de decembro, de organización e funcionamento da Administración xeral e do sector público de Galicia, establece que a extinción de fundacións do sector público da Comunidade Autónoma de Galicia debe ser autorizada por acordo do Consello da Xunta de Galicia.
Terceiro. O acordo de extinción adoptouse seguindo os requisitos establecidos na normativa vixente e nos estatutos da fundación, foi aprobado por unanimidade dos membros do padroado e autorizado por acordo do Consello da Xunta de Galicia. Polo tanto, no expediente de extinción cumpríronse os trámites e recolleuse a documentación exixida no artigo 48 da Lei 12/2006, no artigo 114 da Lei 16/2010, do 17 de decembro, de organización e funcionamento da Administración xeral e do sector público de Galicia e artigos 48 e 79 do Decreto 14/2009, do 21 de xaneiro, polo que se aproba o Regulamento de fundacións de interese galego.
Cuarto. Segundo o disposto no artigo 23 dos seus estatutos en concordancia co preceptuado no artigo 45.1 da Lei 12/2006, do 1 de decembro, de fundacións de interese galego, o padroado da fundación ten facultade para decidir sobre o destino dos bens e dereitos resultantes da liquidación.
Quinto. Con base no artigo 39.2 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, de forma simultánea á inscrición da extinción da fundación, inscribirase o nomeamento de liquidadores/as.
Polo exposto e de conformidade co establecido na Lei 12/2006, do 1 de decembro, de fundacións de interese galego, a Lei 16/2010, do 17 de decembro, de organización e funcionamento da Administración xeral e do sector público de Galicia, o Decreto 14/2009, do 21 de xaneiro, polo que se aproba o Regulamento de fundacións de interese galego, e Decreto 15/2009, da mesma data, polo que se aproba o Regulamento do Rexistro de Fundacións de Interese Galego, e demais normativa de xeral aplicación,
Primeiro. Ratificar o acordo de extinción adoptado polo padroado da Fundación Galega para a Prevención de Riscos Laborais, autorizado polo Acordo do Consello da Xunta de Galicia do 28 de abril de 2011.
Segundo. Ordenar a inscrición do acordo de extinción no Rexistro de Fundacións de Interese Galego, sección da Consellería de Traballo e Benestar.
Terceiro. Ordenar a inscrición da designación como liquidador do secretario da Fundación para a Prevención de Riscos Laborais, José Ignacio Garrote Freire.
Cuarto. Establecer como destinatario dos bens e dereitos resultantes da liquidación da Fundación Galega para a Prevención de Riscos Laborais o Instituto Galego de Seguridade e Saúde Laboral (Issga).
Contra esta orde, que pon fin á vía administrativa, pode interpoñerse recurso contencioso-administrativo perante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da súa notificación, de acordo co establecido na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes contado desde o día seguinte ao da notificación desta resolución, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 28 de novembro de 2011.